Verwerping van Kaapstad-droogteheffing verwelkomDie Stad Kaapstad. Foto: Phillip Bruwer Die burgerregte-organisasie AfriForum het Maandag die verwerping van voorgestelde droogteheffing deur die Stad Kaapstad verwelkom. Deon de Jager, AfriForum se streekskoördineerder vir die Wes-Kaap, het gesê tydens ŉ periode van openbare kommentaar het AfriForum kommentaar ingedien teen die voorgestelde droogteheffing, terwyl daar ook oorweldigende druk uit die groter gemeenskap was. “Gevolglik het die Kaapstadse stadsraad die voorgestelde droogteheffing Vrydag tydens ŉ spesiale vergadering verwerp. AfriForum doen ŉ beroep op die Kaapstadse stadsraad om wys op te tree tydens die geweldige droogtetoestand in die Kaap.” Die verwerping volg ŉ dag nadat die Stad Kaapstad nuwe noodmaatreëls aangekondig het aangesien dit lyk of Dag Zero onvermydelik is. Patricia de Lille, burgemeester van Kaapstad, het verlede week gesê ondanks die feit dat Kapenaars maande lank gemaan is om water te bespaar gebruik 60% steeds meer as 87 liter per dag. “In dié stadium moet ons aanneem dat hulle nie hul gedrag gaan verander nie en dat die kans dat ons nou Dag Zero op 21 April 2018 gaan bereik baie waarskynlik is.” Inwoners van Kaapstad se waterverbruik word van 1 Februarie tot 50 liter per persoon per dag beperk. De Lille het gesê die nuwe vlak 6B-waterbeperkings het ten doel om die nuwe mikpunt van 450 miljoen liter water per dag te bereik. “Dit sal vir 150 dae van toepassing wees waarna die stad weer die situasie sal evalueer.” Sy het verlede week al voorspel dat die voorgestelde droogteheffing waarskynlik laat vaar gaan word weens die protes van Kapenaars dat dit onregverdig is. “Ek verstaan die reaksie en dit was ŉ moeilike les vir die stad. Die stad het die heffing voorgestel om seker te maak dat ons kan voortgaan om belangrike en noodsaaklike dienste te lewer tydens die krisis.” Daar is intussen 200 plekke geïdentifiseer waar spesiale waterpunte opgestel gaan word waar mense ná Dag Zero water sal kan gaan haal. Dié plekke sal vandeesweek bekendgemaak word. Volgens De Lille word daar hard gewerk om die noodplan, wat ontsouting, die gebruik van grondwaterbronne en die hergebruik van water insluit, gereed te kry.